Návrh

**Zákon**

**z ... 2024,**

**ktorým sa mení a dopĺňa zákon č. 220/2004 Z. z. o ochrane a využívaní poľnohospodárskej pôdy a o zmene zákona č.**[**245/2003 Z. z.**](https://www.slov-lex.sk/pravne-predpisy/SK/ZZ/2003/245/)**o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a zákon č. 188/2003 Z. z. o aplikácii čistiarenského kalu a dnových sedimentov do pôdy a o doplnení zákona č. 223/2001 Z. z. o odpadoch a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

Zákon č. 220/2004 Z. z. o ochrane a využívaní poľnohospodárskej pôdy a o zmene zákona č. [245/2003 Z. z.](https://www.slov-lex.sk/pravne-predpisy/SK/ZZ/2003/245/) o integrovanej prevencii a kontrole znečisťovania životného prostredia a o zmene a doplnení niektorých zákonov v znení zákona č. 359/2007 Z. z., zákona č. 219/2008 Z. z., zákona č. 540/2008 Z. z., zákona č. 396/2009 Z. z., zákona č. 57/2013 Z. z., zákona č. 34/2014 Z. z., zákona č. 254/2015 Z. z., zákona č. 177/2018 Z. z., zákona č. 296/2021 Z. z, zákona č. 310/2021 Z. z., zákona č. 2/2023 Z. z., zákona č. 205/2023 Z. z. a zákona č. 142/2024 Z. z. sa mení a dopĺňa takto:

1. V § 2 písm. b) sa na konci čiarka nahrádza bodkočiarkou a pripájajú sa tieto slová: „súčasťou poľnohospodárskej pôdy sú aj plochy porastené drevinami tvoriace súčasť agrolesníckeho systému využívania poľnohospodárskej pôdy alebo plochy porastené drevinami tvoriace poľnohospodársku účelovú zeleň,“.
2. § 2 sa dopĺňa písmenami k) a l), ktoré znejú:

„k) agrolesníckym systémom využívania poľnohospodárskej pôdy také využitie poľnohospodárskej pôdy, pri ktorom sa na jednej ploche zámerne a účelovo kombinuje jej poľnohospodárske využitie s pestovaním drevín, ktoré sú integrálnou súčasťou tohto využívania,

l) poľnohospodárskou účelovou zeleňou prirodzene sa vyskytujúce alebo účelovo založené líniové porasty alebo plošné porasty drevín rastúcich mimo lesa2ab) na poľnohospodárskej pôde, ktoré majú najmä pôdoochrannú, vodozádržnú a ekostabilizačnú funkciu v krajine, nemusia byť súčasťou hospodárenia a nie sú prekážkou udržateľného obhospodarovania a poľnohospodárskeho využívania poľnohospodárskej pôdy.“.

Poznámka pod čiarou k odkazu 2ab znie:

„2ab) § 2 ods. 2 písm. m) zákona č. 543/2002 Z. z. o ochrane prírody a krajiny v znení zákona č. 356/2019 Z. z.“.

1. V § 3 ods. 1 písmeno b) znie:

„b) predchádzať výskytu a šíreniu burín a náletových drevín na neobrábaných poľnohospodárskych pozemkoch mimo hranice zastavaného územia obce podľa § 2 písm. i), ak osobitný predpis2b) neustanovuje inak, a vykonávať opatrenia na zabránenie šírenia biotických škodlivých činiteľov2c) z odstraňovaných drevín (odsek 4),“.

Poznámky pod čiarou k odkazom 2b a 2c znejú:

„2b) § 12 až 16 a § 26 zákona č. 543/2002 Z. z. o ochrane prírody a krajiny v znení neskorších predpisov.

Nariadenie vlády Slovenskej republiky č. 436/2022 Z. z., ktorým sa ustanovujú pravidlá poskytovania podpory v poľnohospodárstve formou priamych platieb v znení neskorších predpisov.

Nariadenie vlády Slovenskej republiky č. 3/2023 Z. z., ktorým sa ustanovujú pravidlá poskytovania podpory na neprojektové opatrenia Strategického plánu spoločnej poľnohospodárskej politiky v znení nariadenia vlády č. 407/2023 Z. z.

2c) § 2 písm. n) prvý bod zákona č. 326/2005 Z. z. o lesoch.“.

1. § 3 sa dopĺňa odsekmi 4 až 6, ktoré znejú:

„(4) Ak je to v záujme udržateľného poľnohospodárskeho využívania poľnohospodárskej pôdy, orgán ochrany poľnohospodárskej pôdy (§ 23) môže rozhodnutím nariadiť výrub alebo odstránenie drevín na poľnohospodárskej pôde. Orgán ochrany poľnohospodárskej pôdy (§ 23) požiada o stanovisko4a) štátny orgán ochrany prírody a krajiny a určí mu na to primeranú lehotu, ktorá nesmie byť kratšia ako 15 pracovných dní. Pri nariadení výrubu alebo odstránenia drevín orgán ochrany poľnohospodárskej pôdy (§ 23) posudzuje, či dreviny sú súčasťou agrolesníckeho systému využívania poľnohospodárskej pôdy, tvoria poľnohospodársku účelovú zeleň, prihliada na stanovisko štátneho orgánu ochrany prírody a krajiny, ak ho zaslal v lehote podľa druhej vety, dbá na ochranu vlastností a environmentálnych funkcií poľnohospodárskej pôdy a na zachovanie ekologickej stability územia a zohľadňuje riziko šírenia biotických škodlivých činiteľov z odstraňovaných drevín. Účastníkom konania o nariadení výrubu drevín na poľnohospodárskej pôde je vlastník alebo užívateľ poľnohospodárskeho pozemku.

(5) Výrub alebo odstránenie dreviny z poľnohospodárskej pôdy možno vykonať len na základe rozhodnutia podľa odseku 4; to neplatí, ak ide o výrub dreviny, na ktorý sa nevyžaduje súhlas podľa osobitného predpisu,4b) alebo ak sa výrub dreviny povoľuje alebo sa drevina odstraňuje podľa osobitných predpisov.4c)

(6) Ak orgán ochrany poľnohospodárskej pôdy vedie konanie o zmene poľnohospodárskej pôdy na lesný pozemok (§ 9 ods. 1), k pozemkom dotknutým v konaní sa rozhodnutie podľa odseku 4 nevydáva; to sa rovnako vzťahuje aj na pozemky, na ktorých prebiehajú pozemkové úpravy podľa osobitného predpisu.4d)“.

Poznámky pod čiarou k odkazom 4a až 4e znejú:

„4a) § 9 zákona č. 543/2002 Z. z. v znení neskorších predpisov.

4b) § 47 ods. 4 písm. a) až c), e) až l) zákona č. 543/2002 Z. z. v znení neskorších predpisov.

4c) Napríklad § 29a ods. 10 zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov, § 28 ods. 7 zákona č. 326/2005 Z. z. v znení zákona č. 355/2017 Z. z., § 11 ods. 1 písm. b) zákona č. 251/2012 Z. z. o energetike a o zmene a doplnení niektorých zákonov.

4d) Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov.“.

1. V § 9 ods. 3 písmeno a) znie:

„a) jedného poľnohospodárskeho druhu pozemku na iný poľnohospodársky druh pozemku; pri návrhu zmeny druhu pozemku vinica na iný druh poľnohospodárskeho pozemku si vyžiada odborné stanovisko Ústredného kontrolného a skúšobného ústavu poľnohospodárskeho a stanovisko obce, na ktorej území sa pozemok nachádza, okrem zmeny druhu pozemku vinica s výmerou do 25 m2 alebo zmeny druhu pozemku vinica v hraniciach zastavaného územia obce s výmerou podľa § 17 ods. 2 písm. b),“.

1. V § 9 odsek 4 znie:

„(4) Žiadosť podľa odseku 3 obsahuje identifikačné údaje pozemku podľa katastra nehnuteľností,9aa) vyjadrenie vlastníka pozemku a vyjadrenie štátneho orgánu ochrany prírody a krajiny. Prílohou žiadosti podľa odseku 3 je geometrický plán, ak pozemok nie je evidovaný v katastri ako parcela registra „C“, alebo ak dochádza k rozdeleniu alebo zlúčeniu pozemkov.“.

Poznámka pod čiarou k odkazu 9aa znie:

„9aa) § 42 ods. 2 písm. c) zákona č. 162/1995 Z. z. v znení neskorších predpisov.“.

1. V § 9 ods. 5 sa za slovo „pozemku“ vkladajú slová „alebo nepoľnohospodárskeho druhu pozemku“.
2. V § 10 ods. 2 písm. a) a b) sa slová „vplyvom prírodných procesov zmenili vlastnosti a charakter pôdneho profilu tak, že“ nahrádzajú slovami „v dôsledku pôsobenia prírodných procesov“.
3. V § 10 ods. 3 sa vypúšťajú slová „písm. a)“.
4. V § 10 sa vypúšťa odsek 4. Doterajší odsek 5 sa označuje ako odsek 4.

Poznámka pod čiarou k odkazu 9c sa vypúšťa.

1. V § 10 ods. 4 sa vypúšťajú slová „zmeny charakteru“.
2. § 10 sa dopĺňa odsekom 5, ktorý znie:

„(5) Orgán ochrany poľnohospodárskej pôdy nemôže rozhodnúť o zmene druhu pozemku podľa odseku 1 z dôvodu podľa odseku 2 písm. a), ak je zmena vlastností pozemku následkom porušenia povinnosti podľa § 3 ods. 1 písm. a), b) alebo písm. c).“.

1. V § 11 odsek 2 znie:

„(2) Žiadosti podľa odseku 1 obsahuje identifikačné údaje pozemku podľa katastra nehnuteľností,9aa) alebo, ak pozemok nie je evidovaný v katastri ako parcela registra „C“, alebo ak dochádza k rozdeleniu alebo zlúčeniu pozemkov, je prílohou žiadosti podľa odseku 1 geometrický plán.“.

1. V § 11 sa vypúšťa odsek 3. Doterajší odsek 4 sa označuje ako odsek 3.
2. V § 12 ods. 1 písmeno a) znie:

„a) poľnohospodárskej pôdy zaradenej podľa kódu bonitovaných pôdno-ekologických jednotiek do prvej až štvrtej skupiny  kvality uvedených v nariadení vlády vydanom podľa § 27a,“.

Poznámka pod čiarou k odkazu 9d sa vypúšťa.

1. V § 12 ods. 2 písmeno l) znie:

„l) zaplatiť odvod za trvalé odňatie alebo dočasné odňatie poľnohospodárskej pôdy podľa kódu bonitovaných pôdno-ekologických jednotiek a odvod za odňatie vinice (ďalej len „odvod“) podľa § 27a.“.

1. V § 12 ods. 3 sa za slová „bez rozhodnutia“ vkladajú slová „alebo stanoviska“.
2. V § 14 ods. 1 sa na konci pripája táto veta: „Návrhy posudzuje orgán ochrany poľnohospodárskej pôdy ([§ 22](https://www.slov-lex.sk/pravne-predpisy/SK/ZZ/2004/220/20220101.html#paragraf-22)) so zreteľom na doteraz nepoužité plochy v rámci územnoplánovacej dokumentácie.“.
3. V § 15 ods. 1 sa na konci vkladá čiarka a pripájajú sa tieto slová: „ak obec nemá územný plán“.
4. V § 16 ods. 1 sa vypúšťajú slová „ods. 2 písm. a)“.
5. V § 17 ods. 2 písm. a) sa za slovo „vedenia“ vkladajú slová „alebo inej inžinierskej stavby“.
6. V § 17 ods. 2 písm. b) sa slová „500 m2“ nahrádzajú slovami „1 000 m2“.
7. V § 17 ods. 3 sa slovo „a“ nahrádza slovami „alebo stanovisko“ a vypúšťajú sa slová „na základe kópie katastrálnej mapy“.
8. V § 17 ods. 5 písm. d) sa vypúšťajú slová „s časovým harmonogramom a ekonomickým prepočtom nákladov“.
9. V § 17 ods. 5 písm. f) sa slová „samosprávy; ak sa navrhuje odňatie vinice, vyjadrenie musí obsahovať zhodnotenie historických súvislostí a zámerov regionálneho rozvoja“ nahrádzajú slovami „samosprávy, pričom ak sa navrhuje odňatie vinice, vyjadrenie musí obsahovať stanovisko obce, na ktorej území sa pozemok nachádza“.
10. V § 17 ods. 5 sa vypúšťa písmeno i).
11. § 22 sa dopĺňa písmenami c) a d), ktoré znejú:

„c) udeľuje súhlas k návrhom nepoľnohospodárskeho použitia poľnohospodárskej pôdy (§ 13 až 16) vo svojej územnej pôsobnosti,

d) rozhoduje o opravnom prostriedku proti rozhodnutiu okresného úradu.“.

1. § 23 sa dopĺňa písmenom m), ktoré znie:

„m) nariaďuje výrub alebo odstránenie drevín na poľnohospodárskej pôde podľa § 3 ods. 4.“.

1. V § 24 ods. 3 písm. d) sa vypúšťajú slová „v rámci komplexnej revízie katastrálneho územia a“.
2. V § 25 ods. 1 písm. i) a § 26 ods. 1 písm. g) sa slovo „a“ nahrádza slovom „alebo“.
3. V § 25 ods. 4 sa číslo „995“ nahrádza číslom „2 000“.
4. V § 26 ods. 2 sa číslo „166“ nahrádza číslom „500“.
5. V § 27a sa slová „zoznam najkvalitnejšej poľnohospodárskej pôdy v katastrálnom území“ nahrádzajú slovami „skupiny kvality poľnohospodárskej pôdy“.
6. Doterajší text § 28 sa označuje ako odsek 1 a dopĺňa sa odsekom 2, ktorý znie:

„(2) Ak je v rámci postupov alebo konaní podľa tohto zákona viac ako 20 dotknutých fyzických osôb alebo právnických osôb, účastníkov konania alebo zúčastnených osôb, oznámenia, rozhodnutia a iné písomnosti sa im doručujú verejnou vyhláškou; to sa nevzťahuje na účastníka konania, ktorým je Slovenský pozemkový fond, ktorému sa oznámenia, rozhodnutia a iné písomnosti vždy doručujú do vlastných rúk.“.

1. Za § 29e sa vkladá § 29f, ktorý vrátane nadpisu znie:

„**§ 29f**

**Prechodné ustanovenie k úpravám účinným od 1. apríla 2025**

Konania začaté a právoplatne neskončené do 31. marca 2024 sa dokončia podľa tohto zákona v znení účinnom do 31. marca 2024.“.

1. Slová „obvodný pozemkový“ vo všetkých tvaroch sa v celom texte zákona nahrádzajú slovami „okresný“ v príslušnom tvare.

Zákon č. 188/2003 Z. z. o aplikácii čistiarenského kalu a dnových sedimentov do pôdy a o doplnení zákona č. 223/2001 Z. z. o odpadoch a o zmene a doplnení niektorých zákonov v znení zákona č. 364/2004 Z. z., zákona č. 203/2009 Z. z. a zákona č. 111/2010 Z. z. sa mení takto:

V § 5 ods. 1 sa slová „dnové sedimenty s minimálnym 18-percentným“ nahrádzajú slovami „dnové sedimenty s minimálnym 1,8-percentným“.

Tento zákon nadobúda účinnosť 1. apríla 2025.